Vrou op kleinhoewe geskiet | Maroela Media
Vrou op kleinhoewe geskiet
'n 56-jarige vrou is Maandag in die vroeë oggendure op 'n kleinhoewe noord van Pretoria geskiet.
Volgens 'n bron van die Lusthof-gemeenskapspolisiëringsforum wat op die toneel was en verkies om anoniem te bly, woon die vrou en haar gesin in twee afsonderlike huise op 'n kleinhoewe in die Kromdraai-gebied, naby Hammanskraal.
"Volgens inligting tot ons beskikking het twee mense die gesin se kleinhoewe omstreeks 01:20 betree en by die hoofhuis van die egpaar ingebreek. Die huiseienaar kon hulle egter verjaag en het skote afgevuur. Die verdagtes het in die veld verdwyn, maar kort daarna gepoog om by die egpaar se seun, in sy 30's, se woonstel in te breek," het die bron gesê.
Die seun het sy aanvallers aangevat. "Tydens die bakleiery het die verdagtes op die seun geskiet en in die proses sy ma in die bobeen getref voordat hulle op die vlug geslaan het."
Die verdagtes het vermoedelik met leë hande van die toneel gevlug en is steeds soek. "Ons weet tans nie of daar nog verdagtes by die voorval betrokke was nie. Ons weet wel dat daar deur die loop van die nag by minstens drie kleinhoewes in die omgewing ingebreek is."
Die beseerde vrou is op die toneel behandel en in 'n stabiele toestand na 'n nabygeleë hospitaal geneem vir mediese behandeling. Die seun is aangerand, maar het nie mediese behandeling nodig gehad nie.
Die Hammanskraal-polisie kon nie dadelik vir kommentaar bereik word nie.
Gauteng Hammanskraal misdaad plaasaanvalle
STERKTE MY SUS, ONS DINK AAN JOU EN BOETA EN DIE RES OP DIE PLOT
Sterkte sussie, ons dink aan julle. sterkte vir die operasie.
Dis verskriklik. Hier by die klein kusdorpies in die Kaap het ons tot 7 inbrake op een nag. Kan ienand asseblief vir ons inbraak statistiek bekend maak sodat ons kan probeer uitwerk waar ons redelik veilig kan wees.
Tobie,da is nie so plek in SA wa jy veilig is nie.Hulle breek dan in veiligheidskomplekse in.
Twee keer na mekaar op dieselfde plaas?? Het niemand dan die polisie of polisieëringsdienste laat kom na die 1ste poging nie??